Sitt persuni nqatlu u 17 oħra sfaw feruti waqt sparatura li seħħet f'moskea f'Quebec City fil-Kanada. Tiri kienu sparati lejn iċ-Ċentru Kulturali Iżlamiku l-Ħadd filgħaxija, fejn għexieren inġabru biex jgħidu t-talb ta' filgħaxija. Il-pulizija kkonfermat in-numru ta' nies mejta, u qed tikkunsidra l-każ bħala attakk terroristiku. Żewġ persuni kienu arrestati, filwaqt li l-uffiċjali jemmnu li m'hemmx suspettati oħra. Huma kkonfermaw li ż-żona kienet sikura u s-sitwazzjoni kienet taħt kontroll. Qalu wkoll li għexieren ta' nies ħarġu mill-moskea qawwijin u sħaħ. Il-President Amerikan Donald Trump keċċa lill-Aġent Avukat Ġenerali Sally Yates. Dan wara li ddubitat il-legalità tal-ordni eżekuttiva li ffirma s-Sibt, li biha refuġjati u immigranti minn seba' pajjiżi Musulmani ma bdewx jitħallew jidħlu fl-Istati Uniti. Yates, li nħatret taħt Barack Obama, ordnat lid-Dipartiment tal-Ġustizzja biex ma jinfurzax l-ordni eżekuttiva ta' Trump u fi stqarrija tal-White House intqal li b'dan l-att, Yates tradiet lid-Dipartiment Amerikan. Intant, b'rabta mal-istess ordni, anki jekk issa għaddew ġranet, il-protesti madwar id-dinja ma waqfux. Nhar il-Ħamis il-Gvern Ingliż formalment ħabbar il-pjan tiegħu għall-ħruġ tar-Renju Unit mill-Unjoni Ewropea. Dan seħħ jum wara li l-House of Commons ivvota b'maġġoranza assoluta fuq liġi li eventwalment tagħti l-poter lill-Prim Ministru biex tapplika artiklu 50 u b'hekk jibda l-proċess uffiċjali tal-pajjiż biex jinħall mir-rabta mal-Unjoni Ewropea. Id-dokument ta' 77 paġna jagħti stampa ċara tal-passi li se jieħu r-Renju Unit fejn fost l-oħrajn jissemmew il-prijoritajiet li l-pajjiż se jkollu biex jintlaħaq ftehim kummerċjali ma' għadd ta' pajjiżi fosthom l-Amerka, iċ-Ċina u l-Awstralja. Minkejja li r-Renju Unit u l-Unjoni Ewropea mistennija jqattgħu l-karti, il-Gvern Ingliż mistenni jara li jintlaħaq ftehim adegwat biex għalkemm il-pajjiż joħroġ mis-suq komuni xorta jżomm elementi kummerċjali li għandu kull stat membru. Id-dokument maħruġ mill-Gvern dwar BREXIT juri tħassib għall-attitudni ta' diversi Gvernijiet Ewropej li għadhom ma kkomettewx ruħhom dwar il-futur ta' kważi tliet miljun ċittadin Brittaniku li jgħixu f'pajjiżi tal-Unjoni Ewropea. Il-pjan tal-Prim Ministru Theresa May jitkellem ukoll dwar il-ħarsien tal-fruntieri tal-pajjiż u kif sa issa jista' jagħti garanzija li l-uniku post li mhux mistenni jkun hemm xkiel dwaru huwa l-moviment tan-nies mir-Renju Unit għall-Irlanda u viċi versa. L-Irlanda li hija stat membru għandha ftehim speċjali mar-Renju Unit li bih huwa marbut it-trattat ta' paċi li jeżisti għall-Irlanda ta' Fuq. IMĦARBAT PJAN TAL-IS Tuneżin ta' 36 sena, suspettat li kien isib in-nies biex jingħaqdu mal-grupp tal-Istat Iżlamiku, kien arrestat wara li saru diversi rejds fil-Ġermanja. Huwa kien wieħed mis-16-il persuna li kienu arrestati fl-istat ta' Hesse, waqt li 1,100 pulizija kienu qed ifittxu f'appartamenti, f'negozji u f'moskej. L-età tagħhom tvarja bejn is-16 u s-46 sena. It-Tuneżin kien imfittex ukoll mill-awtoritiajiet ta' pajjiżu b'rabta ma' attakk li sar fil-Mużew Bardo f'Tuneż. Dakinhar, mietu 21 turist, b'Tuneżin imut għaxart ijiem wara. Ħafna mill-vittmi kienu Brittaniċi, Ġappuniżi, Franċiżi, Taljani u Kolumbjani. L-awtoritajiet fi Frankfurt qalu li l-operazzjoni fil-jum tal-Erbgħa kienet ir-riżultat ta' investigazzjoni li ilha għaddejja erba' xhur. Qalu li kellhom evidenza li l-fundamentalisti kienu qed jippreparaw attakk, li kien għadu fl-ewwel stadji tiegħu. TWISSIJA KONTRA L-VJOLENZA Il-Kunsill tas-Sigurtà tan-Nazzjonijiet Magħquda wissa li s-sitwazzjoni sejra għall-agħar u hija mill-iktar perikoluża fil-Lvant tal-Ukrajna u appella biex in-naħat involuti jwaqqfu l-vjolenza. Intqal li l-ġlied qed ikollu impatt qawwi fuq in-nies ċivili, għaliex fil-belt Avdiivka ħalla eluf ta' residenti mingħajr ilma u dawl u f'kundizzjonijiet kesħin ħafna. L-Ukrajna qalet li qed tipprepara għall-possibiltà ta' evakwazzjoni tal-belt biex tkun megħluba l-kriżi umanitarja. Kemm il-forzi Ukreni u r-ribelli appoġġjati mir-Russja qed iweħħlu f'xulxin fuq iż-żieda fil-vjolenza. F'ALEPPO TIRRITORNA L-LOGĦBA TAL-BALLUN F'Aleppo rritorna l-logħob tal-ballun u għall-ewwel darba f'ħames snin intlagħbet logħba mill-kampjonat lokali. Il-belt li kienet fil-qalba ta' ġlied imdemmi bejn il-forzi leali lejn il-Gvern Sirjan u r-ribelli, ospitat logħba football ferm kumbattuta bejn Al-Ittihad u Hurriya. Al-Ittihad ħarġu rebbieħa bl-iskor ta' 2-1. Dawn iż-żewġ timijiet ilhom żmien jilagħbu barra minn darhom minħabba l-gwerra. Fil-grawnd, apparti l-partitarji taż-żewġ timijiet spikkaw il-forzi tal-Gvern Sirjan li offrew sigurtà stretta waqt il-logħba filwaqt li evidenti kien il-kontroll li għandu l-Gvern tal-pajjiż. Dan wara li fil-grawnd kien hemm ritratt kbir tal-President Sirjan Bashar al-Assad li aktar qabel fisser ir-rebħ mill-ġdid t'Aleppo bħala kisba importanti biex jerġa' jġib l-istabbiltà fil-pajjiż mifni bi gwerra ċivili.